Á landsvísu voru 802 kaupsamningum þinglýst í desember , þar af 518 á höfuðborgarsvæðinu , sem er 25% aukning frá því í desember árið 2018 . Fjölgunin utan þess var 3% að því er fram kemur í nýrri Hagsjá Landsbankans . Til samanburðar mældist 29% samdráttur milli ára á höfuðborgarsvæðinu í desember árið 2018 , og 19% samdráttur utan þess . Sömu sögu er að segja um desembermánuð ársins 2017 þegar samdráttur mældist einnig . Nýliðinn desembermánuður var því líflegri en oft áður . Á árinu 2019 í heild sinni áttu sér stað 10.945 fasteignaviðskipti , sem eru 16 viðskiptum færri en árið 2018 , að því er fengið er uppúr tölum Þjóðskrár . Þar af voru 7.267 kaupsamningar á höfuðborgarsvæðinu og 3.678 utan þess . Mesta breytingin var í Kópavogi þar sem kaupsamningum fjölgaði um 11% , en einnig var mikil aukning , eða 10% , á Árborgarsvæðinu , en þar fjölgaði íbúum jafnframt hlutfallslega mest , eða um 6% á síðasta ári . Þó mikil fjölgun íbúa hafi verið á svæðum eins og þar , Mosfellsbæ og Reykjanesbæ síðustu ár , virðist nú sem þar séu byggðar færri íbúðir en áður . Til að mynda í Mosfellsbæ , þar sem íbúum fjölgaði um 5,3% í fyrra , voru 15% færri íbúðir í byggingu í september samkvæmt talningu SI , heldur en í september árið 2018 . Hins vegar voru 31% fleiri íbúðir í byggingu í Hafnarfirði í september 2019 en ári fyrr . Einnig mælist aukning í Reykjavík .